Na mail naše redakcije stigle su fotografije iz Podstrane, općine u blizini Splita, kojima nam je jedan čitatelj ukazao na zanimljiv logo jedne tamošnje braniteljske udruge.

Udruzi hrvatskih branitelja dragovoljaca Domovinskog rata, naime, učinilo se zgodno napraviti svoj logo u obliku slovu ‘U’ u koje su ugurali šahovnicu koja, naravno, počinje prvim bijelim poljem. U njega su domišljato ubacili malo srce.

Dobili prostore u zgradi općine

Kao što je vidljivo na fotografijama, ova braniteljska udruga nalazi se u sklopu zgrade same Općine, a kako nam je napisao čitatelj, tamo su dobili svoje prostore.

Prema podacima dostupnim na službenim stranicama općine, na čelu udruge je gospodin Joško Ajduk koji je 2014. uhićen u USKOK-ovoj akciji zbog sumnji u zlouporabu položaja i ovlasti.

Među uhićenima je tada bio i bivši HDZ-ov načelnik Općine Podstrana Mario Tomasović.